Conde de Regla (1786)

Conde de Regla eli Los Meregildos oli Espanjan laivaston vuonna 1786 vesille laskettu 112-tykkinen Santa Ana -luokan linjalaiva.

Valmistus 
Romero Lansan suunnittelema alus tilattiin 10. syyskuuta 1784 Havannasta Kuubasta, missä köli laskettiin 27. tammikuuta 1786. Alus laskettiin vesille 4. marraskuuta 1786.

Palvelus 
Alus lähti 16. kesäkuuta 1787 fregatti Liebren kanssa Havannasta päällikkönään Andrés Valderrama ja saapui 6. elokuuta Rotaan ja 9. elokuuta Cadiziin mukanaan 60 665 pesoa ja muita hyödykkeitä. Se lähti 7. syyskuuta Cadizista  koeajoihin päällikkönään Juan de Lángara y Huerte, joka ilmoitti aluksen merikelpoisuuden olevan hyvä ja tykkipatterien olevan tehokkaita. Alus palasi 27. syyskuuta koeajoista.

Alus siirrettiin 9. tammikuuta 1788 huollettavaksi La Carracaan. Vuonna 1790 alus oli Nootkanlahden kriisissä José de Mazarredo y Salazarin lippulaivana päällikkönään prikaatikenraali Gabriel Guerra. Alkuvuodesta 1793 se lähti Cadizista päällikkönään prikaatikenraali Sebastián Ruiz de Apodaca y Eliza ja saapui 23. maaliskuuta Cartagenaan, missä aluksesta tehtiin Sardinian sotaretkelle Fernando Doiazin lippulaiva.

Helmikuussa 1797 aluksen päällikkonä oli Jerónimo Bravo, kun se oli Ranskan laivaston kontra-amiraalin Claude-Marguerite Francois Renart de Fuchsambergin, kreivi d'Amblimontin, lippulaivana. Alus osallistui 14. helmikuuta Cabo de São  Vicenten taisteluun. Conde de Reglan miehistöstä sai surmansa yhdeksän mukaan lukien kreivi d'Amblimont. Lisäksi aluksella haavoittui 44 miehistönjäsentä, joista kuusitoista pahoin mukaan lukien aluksen päällikkö Jerónimo Bravo. Alus palasi 3. maaliskuuta Cadiziin, missä se oli saarrettuna seuraavan vuoden.

Alus lähti 6. helmikuuta 1798 Mazarredon laivaston mukana ajaakseen takaa Kuninkaallisen laivaston satamaa saartaneita aluksia. Se palasi 13. helmikuuta satamaan, mistä se lähti 12. toukokuuta 1799 Mazarredon laivaston mukana hyökätäkseen Menorcalle. Alus saapui 21. toukokuuta Cartagenaan, missä se odotti Ranskan laivaston amiraali Bruixin komentamaa laivastoa. Yhdistynyt laivasto, johon kuului 43 linjalaivaa, lähti 29. kesäkuuta merelle ja saapui 11. heinäkuuta Cadiziin. Alus lähti laivaston mukana merelle 21. heinäkuuta suunnaten Brestiin, jonne se saapui 13. elokuuta ankkuroituen redille.

Alus oli huollettavana, minkä jälkeen se siirrettiin 1806 reserviin. Sitä huollettiin uudelleen La Carracassa. Alus poistettiin alusluettelosta 14. heinäkuuta 1810 ja määrättiin romutettavaksi. Se romutettiin 1818.

Lähteet

Viitteet 

Santa Ana -luokan linjalaivat